b"\n_START_ARTICLE_\nFunanin kuningaskunta\n_START_SECTION_\nSynty ja alkuvaiheet perim\xc3\xa4tiedon mukaan\n_START_PARAGRAPH_\nFunanin synnyst\xc3\xa4 ja alkuvaiheista on olemassa vain myyttisi\xc3\xa4 legendoja, jotka tunnetaan vain kiinalaisista kronikoista. Kiinalaiset K'ang T'ai ja Chu Ying vierailivat Funanissa 245-250. Heid\xc3\xa4n kirjoitusten mukaan Funanin alkuper\xc3\xa4inen hallitsija oli kuningatar Liu-ye. Mo-fousta saapui sitten henki\xc3\xa4 palvova Hun, jolla oli taikajousi. Hunin onnistui valloittaa Liu-ye, ja Hunista tuli Funanin ensimm\xc3\xa4inen kuningas. Toisen version mukaan kuningatar oli Ye-liu. Hun-houei oli ulkomaalainen, joka palvoi henki\xc3\xa4 ja jolla oli taikajousi. Hun-houei saapui Funaniin kauppiaiden mukana, valloitti Ye-liun ja nai h\xc3\xa4net. Kolmannessa versiossa kuningatar on j\xc3\xa4lleen Liu-ye, Hun-t'ien tulee puolestaan Ki-maasta, ja h\xc3\xa4nell\xc3\xa4 on hengilt\xc3\xa4 saama taikajousi. Nelj\xc3\xa4nness\xc3\xa4 ja viimeisess\xc3\xa4 versiossa kuningatar oli niin ik\xc3\xa4\xc3\xa4n Liu-ye, Hun-t'ien palvoi henki\xc3\xa4, ja h\xc3\xa4nell\xc3\xa4 oli taikajousi, mutta h\xc3\xa4n tuli etel\xc3\xa4st\xc3\xa4 Kiaosta. H\xc3\xa4n nai Liu-ye, nousi kuninkaaksi ja antoi pojalleen 7 kaupunkia hallittavakseen._NEWLINE_Legendojen tulkitseminen on hankalaa, mutta eritt\xc3\xa4in suurella todenn\xc3\xa4k\xc3\xb6isyydell\xc3\xa4 voidaan kuitenkin olettaa, ettei legendojen Hun ollut intialainen eik\xc3\xa4 my\xc3\xb6sk\xc3\xa4\xc3\xa4n brahmaani, sill\xc3\xa4 Funanilla ei t\xc3\xa4h\xc3\xa4n aikaan viel\xc3\xa4 ollut yhteyksi\xc3\xa4 Intiaan. Hunin mahdolliseksi kotipaikaksi on ehdotettu Malakan niemimaan it\xc3\xa4rannikkoa._NEWLINE_Liu-yen ja Hunin j\xc3\xa4lkeinen aika on edelleen myyttist\xc3\xa4. Edell\xc3\xa4 mainitun toisen version mukaan heid\xc3\xa4n j\xc3\xa4lkel\xc3\xa4isens\xc3\xa4 hallitsivat, kolmannen version mukaan heid\xc3\xa4n poikansa ja pojanpoikansa hallitsivat P'an-huangin kuolemaan asti. Nelj\xc3\xa4nnen version 7 kaupunkia hallinneen pojan j\xc3\xa4lkel\xc3\xa4inen Hun-p'an-houang yhdisti kaikki kaupungit, ja h\xc3\xa4nen poikansa hallitsivat niit\xc3\xa4._NEWLINE_Uuden dynastian synnyst\xc3\xa4 kiinalaiset kronikat antavat my\xc3\xb6s useita versioita. Yhden mukaan Ye-Liun ja Hun-Houein dynastia heikkeni ja kenraali Fan Hs\xc3\xbcn aloitti uuden dynastian. Toisen version mukaan P'an-houangin kuoltua Fan-shih-man valittiin kuninkaaksi. H\xc3\xa4nt\xc3\xa4 seurasi Chan, joka tappoi oikean kruununperillisen, vain joutuakseen Fan-shih-manin toisen pojan Changin murhaamaksi. Chang puolestaan p\xc3\xa4\xc3\xa4tti p\xc3\xa4iv\xc3\xa4ns\xc3\xa4 kenraali Fan-Hs\xc3\xbcnin k\xc3\xa4siss\xc3\xa4, joka sitten valittiin kuninkaaksi. Kolmannessa versiossa P'an-houangia seurasi P'an-P'an, joka antoi Fan-manin (toisen version Fan-shih-man) hoitaa valtakunnan asioita. Kuninkaan kuoltua Fan-man valittiin kuninkaaksi, ja h\xc3\xa4n rakensi suuria laivoja ja valloitti naapurikuningaskuntia (muun muassa Tun-sunin). Sen j\xc3\xa4lkeen h\xc3\xa4n kruunautti itsens\xc3\xa4 \xe2\x80\x9dFunanin suurkuninkaaksi\xe2\x80\x9d. Kolmannessa versiossa on my\xc3\xb6s lukuisia murhia ennen kuin Fan-Hs\xc3\xbcnista t\xc3\xa4ss\xc3\xa4kin versiossa tulee kuningas._NEWLINE_Kiinalaisten mainitsema Tun-sun on paikallistettu Malakan niemimaalle. Mielipiteet sen sijainnista ovat vaihdelleet etel\xc3\xa4isest\xc3\xa4 Malakasta pohjoisen Tenasserimiin. Tenasserimi\xc3\xa4 pidet\xc3\xa4\xc3\xa4n todenn\xc3\xa4k\xc3\xb6isemp\xc3\xa4n\xc3\xa4 sijaintina, sill\xc3\xa4 kiinalaisten kirjoitusmerkki Tun-sunille on l\xc3\xa4ht\xc3\xb6isin monin kielen kantamuodosta. Kiinalaisten kronikoiden mukaan Tun-sunin kieli oli samankaltainen kuin Funanin asukkaiden. T\xc3\xa4m\xc3\xa4n perusteella on p\xc3\xa4\xc3\xa4telty, ett\xc3\xa4 Funanin asukkaat olisivat todenn\xc3\xa4k\xc3\xb6isesti olleet mon-khmerej\xc3\xa4 mutta eiv\xc3\xa4t viel\xc3\xa4 kuitenkaan khmerej\xc3\xa4. _NEWLINE_Kiinalaiset kronikat kertovat lis\xc3\xa4ksi kaksi versiota Funanin ensimm\xc3\xa4isist\xc3\xa4 yhteyksist\xc3\xa4 Intiaan. Ensimm\xc3\xa4isen mukaan Funaniin saapui Fan-Chanin aikana mies, joka kertoi Intian tavoista, vauraudesta ja suuruudesta. Toisen version mukaan Fan-Chan l\xc3\xa4hetti l\xc3\xa4hetyst\xc3\xb6n intialaisen kuninkaan luokse. Heid\xc3\xa4n matkansa kesti nelj\xc3\xa4 vuotta, ja he palasivat takaisin Funaniin samoihin aikoihin, kun kiinalaisten ensimm\xc3\xa4inen l\xc3\xa4hetyst\xc3\xb6 oli siell\xc3\xa4 245-250.\n_START_SECTION_\nHistoriallinen aika\n_START_PARAGRAPH_\nEnnen kiinalaisten tai intialaisten saapumista Funan oli jo merkitt\xc3\xa4v\xc3\xa4 paikallinen merivalta ja kansainv\xc3\xa4lisen kaupank\xc3\xa4ynnin keskus, jonka kautta kauppareitit kulkivat Han-dynastian Kiinasta Intiaan, L\xc3\xa4hi-It\xc3\xa4\xc3\xa4n ja Rooman valtakuntaan. Vuosina 245-250 vieraillen kiinalaisten tarkoituksena olikin kauppasuhteiden solmiminen, sill\xc3\xa4 Kolmen kuningaskunnan aikana Wu-kuningaskunta saattoi k\xc3\xa4yd\xc3\xa4 kauppaa vain meriteitse. Vierailun j\xc3\xa4lkeen kiinalaisista l\xc3\xa4hteist\xc3\xa4 l\xc3\xb6ytyy monia mainintoja Funanin edustajista Kiinassa._NEWLINE_Kiinalaisten l\xc3\xa4hteiden mukaan Funanin Tien-chu Chan-t'an (tai Chu Chan-t'an) lahjoitti kesyj\xc3\xa4 elefantteja Kiinaan 357. Mainittu henkil\xc3\xb6nnimi on aiheuttanut lukuisia spekulaatioita Funanin silloisesta tilasta. George C\xc5\x93d\xc3\xa8sin mukaan se on osoitus siit\xc3\xa4, ett\xc3\xa4 Funan oli tuolloin joutunut intialaisen Chan-t'anin vallan alle. Michael Vickeryn mukaan t\xc3\xa4llainen tulkinta on romantisoivaa historiankirjoitusta, joka edellytt\xc3\xa4\xc3\xa4, ett\xc3\xa4 ulkomailta saapunut aristokraatti olisi noin vain voinut p\xc3\xa4\xc3\xa4st\xc3\xa4 valtaan ja pysy\xc3\xa4 siell\xc3\xa4 ilman tuon yhteiskunnan tukea. Lis\xc3\xa4ksi se h\xc3\xa4nen mukaansa edustaa vanhentunutta n\xc3\xa4kemyst\xc3\xa4, jonka mukaan Kaakkois-Aasia olisi ollut t\xc3\xa4ysin kehittym\xc3\xa4t\xc3\xb6n ennen intialaisten tuloa. My\xc3\xb6hemm\xc3\xa4n historian valossa onkin todenn\xc3\xa4k\xc3\xb6isemp\xc3\xa4\xc3\xa4, ett\xc3\xa4 l\xc3\xa4hettil\xc3\xa4in\xc3\xa4 on k\xc3\xa4ytetty ulkomaalaisia (tai ulkomaalaissyntyisi\xc3\xa4) heid\xc3\xa4n kielitaitonsa ja riippumattomuutensa takia._NEWLINE_Kiinalaisten kronikat (ja niiden my\xc3\xb6hemm\xc3\xa4t versiot) 400-luvulta ovat sekavia ja ep\xc3\xa4johdonmukaisia. Liu-Song-dynastian (420-479) ajan kronikat kertovat, ett\xc3\xa4 dynastian loppupuolella Funanin hallitsijana oli Chiao Chen-ju eli Jayavarman. Toisen version mukaan yksi Chu Chan-t'anin seuraajista oli Chiao Chen-ju, intialainen brahmaani, joka oli l\xc3\xa4htenyt hallitsemaan Funania ylimaallisen \xc3\xa4\xc3\xa4nen k\xc3\xa4skyst\xc3\xa4 ja jonka funanilaiset hyv\xc3\xa4ksyiv\xc3\xa4t hallitsijaksi. H\xc3\xa4nt\xc3\xa4 seurasi Liu-Song-dynastian kaudella 424-453 Shih-li-t'o-pa-mo ja my\xc3\xb6hemm\xc3\xa4ll\xc3\xa4 kaudella 483-493 Ch\xc3\xb6-sie-pa-mo eli Jayavarman. Jokseenkin varmaa on joka tapauksessa, ett\xc3\xa4 Funanin hallitsija 400-luvun lopulla oli Jayavarman arvonimen\xc3\xa4\xc3\xa4n \xe2\x80\x9dKaundinya\xe2\x80\x9d. Kronikan mukaan h\xc3\xa4n kuoli 514 ja h\xc3\xa4nen seuraajansa oli Rudravarman eli kiinaksi Liu-t'o-pa-mo. Rudravarmanin tiedet\xc3\xa4\xc3\xa4n l\xc3\xa4hett\xc3\xa4neen viisi l\xc3\xa4hetyst\xc3\xb6\xc3\xa4 Kiinaan vuosina 517-539.\n_START_SECTION_\nTuho\n_START_PARAGRAPH_\nKiinalaisten kronikoiden maininnat Funanista loppuvat 500-luvun puoliv\xc3\xa4liss\xc3\xa4. Tang-dynastian ajalta on per\xc3\xa4isin tieto, ett\xc3\xa4 Chenla olisi valloittanut Funanin 600-luvun alussa. Funanin Oc Eo -satamakaupungin kaivausten perusteella on todettu, ett\xc3\xa4 se hyl\xc3\xa4ttiin 600-luvun puoliv\xc3\xa4liin menness\xc3\xa4. Funanin katoaminen sijoittuu aikaan, jolloin kauppareitit muuttuivat merkitt\xc3\xa4v\xc3\xa4sti. Merireitit siirtyiv\xc3\xa4t etel\xc3\xa4mm\xc3\xa4ksi Sumatralle, jonne oli syntym\xc3\xa4ss\xc3\xa4 Srivijayan merimahti. My\xc3\xb6s maitse kulkevat kauppareitit muuttuivat, kun Kiina sai haltuunsa Keski-Aasian kauppareitit. Kiinalaisten raportoima Funanin tuho on saattanut olla pelk\xc3\xa4st\xc3\xa4\xc3\xa4n vallanperimyskiista tai hallitsijoiden siirtyminen pohjoisemmaksi, jotta he voisivat hy\xc3\xb6ty\xc3\xa4 uusista kauppareiteist\xc3\xa4.\n_START_SECTION_\nHallitsijat\n_START_PARAGRAPH_\nFunanin hallitsijoista on v\xc3\xa4h\xc3\xa4n tietoa, ja useimpien nimi\xc3\xa4 ei edes tiedet\xc3\xa4. Funanin hallitsijat voidaan kuitenkin jakaa hallitsijan arvonimen mukaan kolmeen dynastiaan: Hun, Fan ja -varman."